S p r á v a
zo zahraničnej pracovnej cesty

1. Účastník ZPC:
Titul, meno a priezvisko:	Mgr. Alexander Ludva 	
Pracovisko:	sekcia regionálneho školstva MŠVVaŠ SR, odbor stredných odborných škôl a konzervatórií 	
Pracovné zaradenie:	štátny radca	
Znalosť jazykov:	AJ B2, NJ A2	
Spoluúčastník ZPC:
	-
	
2. Zahraničná pracovná cesta:
Štát:	Taliansko	
Mesto:	Turín 	
Vykonaná v doch:	9. a 10. júna 2016	
Prijímajúca organizácia:	ETF - European Training Foundation, Villa Gualino , Viale Settimio Severo 65 I - 10133	
Účel cesty:	ETF Governing Board Meeting 	
Spôsob financovania:	Cestovné a pobytové náklady refunduje prijímajúca strana.
	
3. Rámcový program pobytu: 
09. 06. 2016     

17.00 – 18.15     prípravné stretnutie (Preparatory Meeting) zástupcov členských  štátov EÚ podieľajúcich sa na predsedníctve v Európskej rade („Troika“) organizovaný Európskou komisiou
    
18.30 – 19.30       neformálne stretnutie zástupcov členských štátov EÚ v správnej rade ETF a zástupcov Európskeho parlamentu                         

20.00                        formálna večera    

10. 06. 2016 
    
09.00 – 12.30           Governing Board Meeting (zasadnutie Správnej rady ETF) 

12.30 – 14.00           Lunch

14.00 – 15.30           Governing Board Meeting (zasadnutie Správnej rady ETF) 

4. Stručný priebeh rokovaní:

9. 6. 2016

Prípravné stretnutie na (pôde ETF) zástupcov členských štátov EÚ, ktoré predsedali Rade EÚ (Luxemburgsko), aktuálne jej predsedajú (Holandsko) a pripravujú sa na predsedníctvo           (aktuálne Slovenská republika) organizované Európskou komisiou - tzv. Troika. Účelom tohto stretnutia bola koordinácia ďalších podujatí súvisiacich s aktuálnym zasadnutím ETF v Turíne.  Krajina predsedajúca Európskej komisii predsedá neformálnemu stretnutiu a podáva správu z neformálneho stretnutia na samotnom zasadnutí správnej rady ETF. V rámci stretnutia – Troika informoval zástupca Európskej komisie a riaditeľka ETF Madlen Serban o jednotlivých bodoch programu a dokumentoch predložených na zasadnutie Správnej rady ETF. Podrobnejšie sa venoval najmä procesu výberu nového riaditeľa ETF, keďže súčasnej riaditeľke Madlen Serban končí funkčné obdobie.  

Na následnom neformálnom stretnutí sa zišli zástupcovia jednotlivých členských štátov EÚ a zástupcovia Európskeho parlamentu. Stretnutiu predsedal zástupca aktuálne predsedajúcej krajiny v Európskej rade – Holandska Peter van Ijsselmuiden. Zástupca predsedajúcej členskej krajiny informoval členov o programe zasadnutia Správnej rady. K niektorým bodom  programu zasadnutia Správnej rady mali zástupcovia jednotlivých štátov pripomienky. Zástupkyňa Francúzska Nadine Nergusian sa zaujímala o organizáciu konferencie v rámci SK PRESS 2016 – DG VET Conference on Apprenticeships: 19. – 20. októbra 2016, predovšetkým vo vzťahu k formátu konferencie, ktorá bude pozostávať len v jednej časti z rokovania DG VET a v druhej časti sú interaktívne workshopy, aj za účasti zástupcov zamestnávateľov, expertov na problematiku odborného vzdelávania a prípravy a ďalších pozvaných hostí. Zo strany slovenského zastúpenia boli účastníci neformálneho stretnutia ubezpečení, že aj keď o finálnej podobe spomínanej konferencie prebiehajú medzi Ministerstvom školstva vedy, výskumu a športu SR (ďalej len „MŠVVaŠ SR“) a medzi Európskou komisiou rokovania, základná štruktúra konferencie je ustálená. 

 Zástupca Grécka Dimitris Psillos reagoval vo vzťahu k dokumentu External Evaluation of the European  Training Foundation tým, že nie sú jednoznačne popísané kritériá efektívnosti a pridanej hodnoty činnosti ETF v cieľových krajinách. K rovnakej pripomienke sa pridala zástupkyňa Belgicka Micheline Scheys.  

Peter van Ijsselmuiden poďakoval zúčastneným zástupcom za spoluprácu a predniesol závery z neformálneho stretnutia, ktoré boli neskôr správou z neformálneho stretnutia prednesenou na zasadnutí Správnej rady ETF.     

V rámci formálnej večere mal prezentáciu minister školstva Čiernej Hory Predrag Boškovič. Čierna Hora patrí medzi partnerské krajiny ETF, s ktorými ETF spolupracuje v oblasti implementácie národného kvalifikačného rámca, zabezpečenia kvality vzdelávacích procesov v odbornom vzdelávaní a príprave, monitoringu vzdelávacích politík, riešenia problémov s nedostatkom adekvátnych zručností. Minister Čiernej Hory načrtol problémy, s ktorými zápasí Čierna Hora v oblasti odborného vzdelávania a prípravy: nesúlad medzi štruktúrou študijných a učebných odborov a požiadavkami trhu práce, nízka popularita odborného vzdelávania a prípravy medzi žiakmi základných škôl. Minister taktiež zdôraznil potrebu prispôsobenia celkovej štruktúry školstva klesajúcej populačnej krivke a svoju prezentáciu dokreslil krátkym dokumentárnym filmom venovanom spolupráci podnikateľov v cestovnom ruchu so strednými školami pripravujúcimi študentov v oblasti cestovného ruchu v Čiernej Hore.       

Zasadnutie Správnej rady ETF  

10. 6. 2016

Program 
  
1. (B)1 Agenda (ETF-GB-16-001) na schválenie  
2. Úvodný príhovor od predsedajúceho  
3. (B) Schvaľovanie Záznamu zo zasadnutia správnej rady ETF zo dňa 24. november 2015 (ETF-GB-16-002)
4.   (A) Výročná správa o aktivite ETF (Annual Activity Report) 
i. Návrh výročnej správy o činnosti ETF  za   2015 (ETF-GB-16-003) na schválenie 
ii. Návrh výročnej správy o činnosti ETF za rok 2015 Analýzy a hodnotenie (ETF-GB-16-004) na schválenie 
5.   (A) ETF Výročná správa o hospodárení     
i. Návrh ETF 2015 Výročná správa o hospodárení  (ETF-GB-16-005) na schválenie  
6.   (A) Dodatok k rozpočtu 2016 (ETF-GB-16-007) na schválenie   
7.   (A) ETF Návrh záverečnej správy k External Evaluation – na diskusiu 
8.   (B) Informácie k procesu tvorby Jednotného programového dokumentu (GB/16/DEC/001) pre informáciu 
9.   (B) Informácia o procese výberu riaditeľa ETF – pre informáciu     
10. (B) Správy 
i.    Vývoj politík a programov Európskej komisie, ktoré majú vplyv na ETF 
ii.   Trendy a vývoj v ETF 
iii. Aktuálne informácie o holandskom predsedníctve v Európskej komisii a nastávajúce slovenské predsedníctvo v Európskej komisii.     
11. Rôzne 
12. Dátum ďalšieho mítingu: 25 November 2016 - Brussels

Priebeh rokovania: 

Zasadnutiu Správnej rady ETF 10. 6. 2016 predsedal Michel Servoz, generálny riaditeľ DG EMPL, Európska komisia. Michel Servoz privítal účastníkov rokovania a zdôraznil, že cieľom zasadnutia je schválenie dokumentov zmysle novely nariadenia Európskej rady           č. 1339 z roku 2008 (ďalej len nariadenie Rady) a štatútu ETF. ETF má prispievať v kontexte vonkajších politík EÚ k rozvoju ľudského kapitálu v oblasti celoživotného rozvoja individuálnych zručností a kompetencií prostredníctvom rozvoja odborného vzdelávania a výcviku.

Správnou radou ETF bol jednomyseľne schválený návrh Záznamu zo zasadnutia Správnej rady ETF zo dňa 24. novembra 2015. Tento záznam sumarizoval hlavné témy diskusie a prijaté rozhodnutia.      

Návrh Konsolidovanej výročnej správy o aktivite ETF za rok 2015 (Consolidated Annual Activity Report 2015 - CAAR) zachytával výsledky v oblasti dosahovania cieľov v činnosti ETF, ktoré vyplynuli z ročného Plánu práce ETF na rok 2015. Správa vo svojej prvej časti popisuje plnenie špecifických cieľov ETF podľa jednotlivých strategických cieľov, podľa jednotlivých geografických oblasti a princípu funkčnosti. Vo svojej druhej časti sa správa zameriava na procesy, prostredníctvom ktorých ETF zabezpečuje efektívne a účelné fungovanie, konkrétnejšie rozoberá procesy vnútornej kontroly garantujúce, že ľudské a finančné zdroje určené na plnenie cieľov ETF sú využívané v súlade s princípmi transparentného finančného manažmentu.

V súlade s článkom 13.4 nariadenia Rady má Správna rada schváliť Výročnú správu do        15. júna 2016 a zaslať ju príslušným inštitúciám EÚ.                   

V roku 2015 ETF prispievala k plneniu cieľov EÚ v oblasti rozvoja ľudského kapitálu presadzovaním stratégií rozvoja zručností spojených s odborným vzdelávaním a prípravou za hranicami EÚ (spolupráca s krajinami uchádzajúcimi sa o členstvo v EÚ a partnerskými krajinami) v siedmych tematických oblastiach:  

a)	podpora v rámci asistencie v celkovom kontexte vonkajších politík EÚ
b)	analýzy stratégií a monitoring systémových zmien 
c)	usmerňovanie odborného vzdelávania a prípravy a rozvoja zručností 
d)	zabezpečenie kvalitného odborného vzdelávania a prípravy
e)	kvalifikácie a systém kvalifikácií 
f)	zamestnanosť, zručnosti a mobility (vrátane zručností a migrácie) 
g)	podnikateľské zručnosti    

Vyššie uvedené ciele plnila ETF v rámci štyroch geografických regiónov: 

a)	juhovýchodná Európa a Turecko (SEET)
b)	južné a východné stredomorie (SEMED)
c)	východné partnerstvo (EaP) 
d)	Centrálna  Ázia   

ETF v rámci svojich aktivít vykonáva 4 základné funkcie:   

a)	podpora EÚ
b)	budovanie kapacít
c)	analýzy politík 
d)	šírenie informácií, vedomostí a networking   
    
Okrem uvedeného návrhu Konsolidovanej výročnej správy schválila Správna rada jednomyseľne aj návrh dokumentu Konsolidovaná výročná správa o aktivite za rok 2015- analýzy a hodnotenia (Draft Consolidated Annual Activity Report 2015 Analyses and Assessment), ktorý vyjadruje pohľad Správnej rady na výsledky finančného roka 2015 tak ako boli prezentované vo vlastnej Konsolidovanej výročnej správe. Tento dokument bol schválený správnou radou jednohlasne a taktiež musí byť v súlade s  13.4 nariadenia Rady zaslaný príslušným inštitúciám EÚ.                   
                          
V súlade s článkom 16 nariadenia Rady EÚ 1360/90 zo dňa 7. mája 1990 o regulácii ETF bol Záverečný účet ETF za rok 2015 zostavený do 1. marca 2015. Zostavenie a implementácia rozpočtu ETF je v súlade s revidovaným usmernením ETF o finančnej regulácii                     zo dňa 20. decembra 2013.  

ETF získava každoročne finančné prostriedky (subvention) z operačného rozpočtu EU a môže tiež získať príspevky od ďalších verejných alebo súkromných organizácií ako aj od jednotlivých vlád. 

Návrh výročného záverečného účtu ETF za rok 2015 bol jednomyseľne schválený.    

Zástupca ETF predstavil návrh Upraveného rozpočtu na rok 2016 na schválenie. Hlavným cieľom tohto Upraveného rozpočtu na rok 2016 začleniť do rozpočtu existujúce a dodatočné získané príjmy, ktoré neboli ešte známe v čase schvaľovania Rozpočtu ETF na rok 2016 v novembri 2015 a prispôsobiť úpravu rozpočtu pre rok 2016.   

   Na príjmovej strane rozpočtu boli do návrhu rozpočtu začlenené dodatočné príjmy získané  ETF od Trust Fund of the Italian Ministry of Foreign Affairs – 304.66 € a 754 412.23 € zostávajúce z predchádzajúcich rokov financovania projektu GEMM. 

Na strane výdavkov boli v Upravenom rozpočte návrhy na realokáciu finančných prostriedkov vyplývajúcu z aktualizovaného plánu náboru nových pracovníkov, pričom sa tieto finančné prostriedky v celkovej sume € 224 600 presunuli na publikáciu oznámenia o výberovom konaní na miesto riaditeľa ETF € 75 000, na modernizáciu IT € 39 600,  povinný preklad oznámenia o výberovom konaní na miesto riaditeľa ETF € 50 000 a na rozvoj online databázy v rámci Turínskeho procesu € 80 000.    

Druhým zdrojom finančných prostriedkov, v celkovej sume € 31 000 v rámci uvedenej realokácie bol navrhnutý presun prostriedkov z rozpočtu na vybavenie do ICT v dôsledku presunu zodpovednosti za projekt modernizácie multimediálneho vybavenia v konferenčných miestnostiach a za tlačiarenské služby.    

Správna rada ETF návrh Upraveného rozpočtu ETF pre rok 2016 jednomyseľne schválila.      
                                                                                                    
 Na diskusiu bol predložený Správnej rade ETF dokument: ETF – návrh záverečnej správy o externej evaluácií (ETF External Evaluation draft final report): Návrh správy vychádza z predbežných zistení predbežnej správy, ktorá bola predložená na predchádzajúcom zasadnutí Správnej rady ETF, ktoré sú už doplnené aktuálnymi výsledkami zistení z prípadových štúdií. Návrh záverečnej správy obsahuje výsledky formulované vo vzťahu k cieľom evaluácie ako aj kritériám evaluácie. 

Pre informáciu bol predložený dokument Jednotný programový dokument na roky 2017 - 2020 Single Programming Document 2017 – 2020, ktorý načrtáva kontext cieľov a predpoklady zdrojov ETF v horizonte viacerých rokov ako aj predstavuje prvý náčrt cieľov a plánovaných výsledkov pre rok 2017.  

K uvedeným dokumentom nemali členovia Správnej rady ani ďalší účastníci stretnutia žiadne pripomienky a podnety.   

Na zasadnutí správnej rady ETF boli predložené aj ďalšie dokumenty: 

a)	List of European Commission requests (požiadavky) from November 2015 to June 2016 (EU požiadavka je akákoľvek požiadavka v písanej podobe o spoluprácu, konzultáciu...s  ETF od inštitúcie EÚ alebo delegácie pri EÚ, ktorá si vyžaduje viac ako 2 hodiny pracovného času od zamestnanca ETF.  Od novembra 2015 do júna 2016 to bolo 109 požiadaviek.   
  
b)	List of ETF Governing Board Members 
c)	List of Participants     	          

Súčasťou zasadnutia boli aj prezentácie (Oral reports): 

Riaditeľka ETF Madlen Serban vystúpila informáciou o aktuálnych trendoch v rámci ETF. 

Zástupca Európskej komisie predstavil kľúčové aspekty rozbiehajúcej sa novej programovej iniciatívy Európskej komisie v oblasti vzdelávania - The New Skills Agenda for Europe.  

Riaditeľka ETF Madlen Serban vystúpila s informáciou o aktuálnych trendoch v rámci ETF.

Peter van Ijsselmuiden mal vystúpiť so správou o aktivitách súvisiacich s odborným vzdelávaním a prípravou, ktoré prebiehajú v rámci holandského predsedníctva v Európskej rade – predmetnú prezentáciu z organizačných dôvodov predložil len v písomnej podobe. Informácia sa týka predovšetkým zasadnutia DG VET v Amsterdame, dňa 15.- 16. februára 2016.   

V záverečnej časti vystúpil zastupujúci člen (alternate member) na zasadnutí Správnej rady ETF za Slovenskú republiku (Alexander Ludva) s prezentáciou týkajúcou sa aktivít a ich hlavných cieľov v oblasti vzdelávania – najmä odborného vzdelávania a prípravy v súvislosti s nastávajúcim slovenským predsedníctvom v Rade EÚ. 

5. Odporúčané závery:
V rámci ETF - agentúry Európskej komisie zameriavajúcej sa na premenu a rozvoj krajín prostredníctvom pomoci pri využívaní ich ľudského kapitálu prostredníctvom reformy vzdelávania, odbornej prípravy a pracovného trhu v kontexte externých vzťahov EÚ so štátmi uchádzajúcimi sa o vstup do EÚ (asociované štáty) a s partnerskými krajinami sa javí ako efektívny prostriedok podpory týchto krajín stimulácia odborného vzdelávania a prípravy

Rozvoj odborného vzdelávania a prípravy v asociovaných a partnerských krajinách, ktorý je v súlade s procesom vývoja kvalifikačného rámca EÚ je dôležitý aj z pohľadu Slovenskej republiky, keďže aktivity ETF smerujú najmä k štátom, ktoré sú geograficky v blízkosti SR. Naznačená súvislosť vystupuje do popredia, najmä v kontexte súčasnej migračnej krízy. 

Je v záujme Slovenskej republiky, aby jej členstvo v Správnej rade ETF nezostávalo len vo formálnej rovine, ale aby sa aktívne zúčastňovala na tvorbe politík ETF, tak ako tomu bolo doteraz v podobe aktívnej participácie na činnosti Správnej rady ETF v osobe jej dlhoročného člena doc. RNDr. Juraja Vantucha, CSc.                   

6. Prehľad prinesenej dokumentácie a miesto jej uloženia:
Annual accounts ETF 2015
Draft Consolidated Annual Activity Report 2015 – CAAR
ETF External Evaluation draft final report
ETF: Highlights and Insights (ETF)  
Single Programming Document 2017 – 2020 (GB/16DEC/001)
Draft Consolidated Annual Activity Report 2015 Analyses and Assessment
List of European Commission requests (požiadavky) from November 2015 to June 2016
List of ETF Governing Board Members 
List of Participants     
Trends and developments at the ETF (December 2015 – May 2016) 
nlEU 2016 – information to be tabled at the ETF Board Meeting of 9 and 10 June 2016

Prinesená dokumentácia je uložená na Sekcii regionálneho školstva, MŠVVaŠ SR.  
 
7. Osobitne vyhodnotený očakávaný prínos ZPC:
Z hľadiska organizácie činnosti Správnej rady ETF, v rámci ktorej sa zástupcovia štátov ktoré v rámci rotujúceho predsedníctva predsedajú, predsedali alebo budú predsedať Rade EÚ (Troika) podieľajú na koordinácií jednotlivých zasadnutí Správnej rady ETF, je účasť Slovenskej republiky na zasadnutí plnením si záväzkov Slovenskej republiky (ako aj vlastnej prezentácie) v rámci politík EÚ spojených so vzdelávaním a rozvojom trhu práce. Účasť zástupcu predsedajúcej krajiny je spojená s kompetenciami v rámci stretnutia s Európskou komisiou (Troika), s predsedaním neformálnemu stretnutiu členských štátov, kde sa štáty vyjadrujú k jednotlivým bodom programu zasadnutia Správnej rady ETF (zástupca predsedajúcej krajiny podáva správu z neformálneho stretnutia Správnej rade), tieto úlohy sú dôležité najmä vo vzťahu k najbližšiemu zasadnutiu Správnej rady ETF  25. Novembra 2016, ktoré sa uskutoční počas slovenského predsedníctva v Rade EÚ. 

V záverečnej časti vystúpil zastupujúci člen (alternate member) na zasadnutí Správnej rady ETF za Slovenskú republiku (Alexander Ludva) s prezentáciou týkajúcou sa aktivít a ich hlavných cieľov v oblasti vzdelávania – najmä odborného vzdelávania a prípravy v súvislosti s nastávajúcim slovenským predsedníctvom v Rade EÚ. Informácia sa podrobnejšie zaoberala DG VET Conference on Apprenticeships: 17 – 18 October 2016 in Bratislava a bola ilustrovaná prezentáciou v Power Pointe, ktorá bola zároveň rozdaná účastníkom zasadnutia Správnej rady ETF v tlačovej podobe.                  

8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce a európskych záležitostí MŠVVaŠ SR, ktorá ju zverejní na internetovej stránke MŠVVaŠ SR.
Súhlasíme so zverejnením správy na internete.

Správu vypracoval:	Mgr. Alexander Ludva 	
Miesto a dátum:	Bratislava, 22. júna 2016  č. 2016-15563/27918:4-10E0	
Správu schválili:	Ing. František Priesol, riaditeľ odboru stredných odborných škôl a konzervatórií 	
	Dátum:                                    Podpis:	
	Ing. Marian Galan, generálny riaditeľ sekcie regionálneho školstva 	
	Dátum:                                    Podpis: